### NN 121/2025 (17.9.2025.), Uredba o izmjenama Uredbe o otklanjanju poremećaja na domaćem tržištu energije

VLADA REPUBLIKE HRVATSKE

1723

Na temelju članka 26. Zakona o energiji (»Narodne novine«, br. 120/12., 14/14., 95/15., 102/15. i 68/18.) i članka 30. stavka 1. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18., 80/22. i 78/24.), a u vezi s člankom 120. Zakona o tržištu električne energije (»Narodne novine«, br. 111/21., 83/23. i 17/25.) i članka 5. Zakona o tržištu plina (»Narodne novine«, br. 18/18. i 23/20.), Vlada Republike Hrvatske je na sjednici održanoj 16. rujna 2025. donijela

UREDBU

O IZMJENAMA UREDBE O OTKLANJANJU POREMEĆAJA NA DOMAĆEM TRŽIŠTU ENERGIJE

Članak 1.

U Uredbi o otklanjanju poremećaja na domaćem tržištu energije (»Narodne novine«, br. 31/23., 74/23., 107/23., 122/23., 32/24., 104/24., 132/24. i 56/25.), u članku 1. stavcima 3. i 4. riječi: »30. rujna 2025.« zamjenjuju se riječima: »31. ožujka 2026.«.

Članak 2.

U članku 3. stavci 1. i 2. mijenjaju se i glase:

»(1) Ovom Uredbom za razdoblje od 1. listopada 2025. do 31. listopada 2025. određuje se cijena radne energije u iznosu od 0,079412 EUR/kWh za kupce iz kategorije kućanstvo sukladno propisu kojim se regulira tržište električne energije po jedinstvenoj tarifi, odnosno za kupce s višom i nižom tarifom u iznosu od 0,084512 EUR/kWh u višoj tarifi (VT) i iznosu od 0,41468 EUR/kWh u nižoj tarifi (NT) za kupce iz kategorije kućanstvo, a za razdoblje od 1. studenoga 2025. do 31. ožujka 2026. određuje se cijena radne energije u iznosu od 0,091324 EUR/kWh za kupce iz kategorije kućanstvo sukladno propisu kojim se regulira tržište električne energije po jedinstvenoj tarifi, odnosno za kupce s višom i nižom tarifom u iznosu od 0,097189 EUR/kWh u višoj tarifi (VT) i iznosu od 0,047688 EUR/kWh u nižoj tarifi (NT) za kupce iz kategorije kućanstvo, do visine 3.000 kWh ukupne šestomjesečne potrošnje električne energije.

(2) Ovom Uredbom za razdoblje od 1. listopada 2025. do 31. ožujka 2026. određuje se cijena radne energije u iznosu od 0,091324 EUR/kWh za kupce iz kategorije poduzetništvo sukladno propisu kojim se regulira tržište električne energije po jedinstvenoj tarifi, odnosno za kupce iz kategorije poduzetništvo do visine 250.000 kWh ukupne šestomjesečne potrošnje električne energije za kupce s višom i nižom tarifom u iznosu od 0,097189 EUR/kWh u višoj tarifi (VT) i iznosu od 0,047688 EUR/kWh u nižoj tarifi (NT), a za razliku potrošene električne energije iznad 250.000 kWh šestomjesečne potrošnje na kupce iz kategorije poduzetništvo primjenjuje se ugovorena cijena s opskrbljivačem električne energije.«.

U stavku 3. uvodna rečenica mijenja se i glasi:

»(3) Ovom Uredbom određuje se od 1. listopada 2025. do 31. ožujka 2026. cijena radne energije u iznosu od 0,091324 EUR/kWh za kupce po jedinstvenoj tarifi, odnosno za kupce s višom i nižom tarifom u iznosu od 0,097189 EUR/kWh u višoj tarifi (VT) i iznosu od 0,047688 EUR/kWh u nižoj tarifi (NT) sukladno propisu kojim se regulira tržište električne energije za sljedeće kupce iz kategorije poduzetništvo, bez obzira na njihovu ukupnu šestomjesečnu potrošnju električne energije:«.

U stavku 5. riječi: »50 %« zamjenjuju se riječima: »35 %«.

Članak 3.

U članku 4. stavku 7. riječi: »30. rujna 2025.« zamjenjuju se riječima: »31. ožujka 2026.«.

Članak 4.

Članak 5. mijenja se i glasi:

»(1) Za razdoblje od 1. listopada 2025. do 31. ožujka 2026., proizvođači toplinske energije i distributeri toplinske energije u centralnim toplinskim sustavima mogu podnijeti zahtjev Hrvatskoj energetskoj regulatornoj agenciji za povećanjem iznosa tarifne stavke za energiju za proizvodnju toplinske energije i/ili tarifne stavke za energiju za distribuciju toplinske energije do najviše 15 %.

(2) Krajnja cijena isporučene toplinske energije, koja uključuje naknade i porez na dodanu vrijednost, za krajnje kupce toplinske energije na centralnim toplinskim sustavima, osim za toplinsku energiju korištenu u tehnološke svrhe (vrela voda, topla voda ili para) može se povećati do 10 % za razdoblje iz stavka 1. ovoga članka u odnosu na krajnje cijene važeće na dan 30. rujna 2025. umanjene za razliku između jediničnih cijena za centralne toplinske sustave u odnosu na krajnje cijene isporučene toplinske energije iz Odluke o određivanju iznosa razlike između jediničnih cijena za centralne toplinske sustave i zatvorene toplinske sustave u odnosu na krajnje cijene isporučene toplinske energije (»Narodne novine«, broj 56/25.). Krajnja cijena isporučene toplinske energije, koja uključuje naknade i porez na dodanu vrijednost za krajnje kupce toplinske energije na centralnim toplinskim sustavima koji tehnološku paru koriste u tehnološke svrhe (vrela voda, topla voda ili para) može se povećati do 2,5 % za razdoblje iz stavka 1. ovoga članka u odnosu na krajnje cijene važeće na dan 30. rujna 2025.

(3) Hrvatska energetska regulatorna agencija će, na zahtjev energetskog subjekta, do 30. rujna 2025., za razdoblje od 1. listopada 2025. do 31. ožujka 2026., odrediti jediničnu cijenu za energiju za proizvodnju toplinske energije za centralne toplinske sustave, na temelju dostavljenih podataka energetskog subjekta.

(4) Na temelju jediničnih iznosa određenih u skladu sa stavkom 3. ovoga članka, a uzimajući u obzir stavke 1. i 2. ovoga članka, Vlada Republike Hrvatske će odlukom odrediti iznos razlike između jediničnih cijena određenih sukladno stavku 3. ovoga članka i cijene iz stavka 2. ovoga članka.

(5) Opskrbljivači toplinskom energijom dužni su na mjesečnoj razini krajnjim kupcima toplinske energije ispostavljati račune za isporučenu toplinsku energiju, na način da se iskaže razlika iz stavka 4. ovoga članka i za taj iznos umanji račun.

(6) Po isteku obračunskog mjeseca, opskrbljivači toplinskom energijom, dostavljaju Ministarstvu gospodarstva zahtjev za naknadu razlike iz stavka 4. ovoga članka za sve svoje krajnje kupce, kojem zahtjevu su dužni priložiti obračun po svakom obračunskom mjernom mjestu.

(7) Hrvatska energetska regulatorna agencija će do 31. listopada 2025. provesti reviziju izračuna jediničnih cijena za energiju za proizvodnju toplinske energije za centralne toplinske sustave i zatvorene toplinske sustave, za razdoblje od 1. listopada 2022. do 31. ožujka 2025. na temelju stvarnih troškova goriva i emisijskih jedinica stakleničkih plinova, koje su energetski subjekti dostavili Hrvatskoj energetskoj regulatornoj agenciji te donijeti izvješće o rezultatima revizije i o tome obavijestiti energetske subjekte i Ministarstvo gospodarstva.

(8) Hrvatska energetska regulatorna agencija će do 1. srpnja 2026. provesti reviziju izračuna jediničnih cijena za energiju za proizvodnju toplinske energije za centralne toplinske sustave i zatvorene toplinske sustave, za razdoblje od 1. travnja 2025. do 31. ožujka 2026. na temelju stvarnih troškova goriva i emisijskih jedinica stakleničkih plinova, te donijeti izvješće o rezultatima revizije i o tome obavijestiti energetske subjekte i Ministarstvo gospodarstva.

(9) Rezultate revizije iz stavaka 7. i 8. ovoga članka Hrvatska energetska regulatorna agencija će uzeti u obzir pri odobravanju tarifnih stavki za proizvodnju toplinske energije sukladno metodologiji utvrđivanja iznosa tarifnih stavki za proizvodnju toplinske energije nakon prestanka važenja ove Uredbe.«.

Članak 5.

Članak 5.a briše se.

Članak 6.

U članku 6. stavak 1. mijenja se i glasi:

»(1) Za 2026. godinu, u odnosu na postojeće važeće tarifne stavke, društvo Hrvatski operator prijenosnog sustava d.d. može podnijeti zahtjev Hrvatskoj energetskoj regulatornoj agenciji za povećanjem iznosa tarifnih stavki do najviše 10 %, a društvo HEP – Operator distribucijskog sustava d.o.o. može podnijeti zahtjev za povećanjem iznosa tarifnih stavki do najviše 15 %.«.

Članak 7.

Članak 7. mijenja se i glasi:

»(1) Zajamčeni opskrbljivač plinom ili s njime povezano društvo dužno je na zahtjev energetskog subjekta, osigurati količine prirodnog plina za distributere plina u svrhu namirenja gubitaka za distribuciju i za kupce plina iz kategorije poduzetništvo iz članka 3. stavka 3. ove Uredbe.

(2) Energetski subjekti iz stavka 1. ovoga članka, ukoliko žele koristiti pravo iz stavka 1. ovoga članka, dužni su podnijeti zahtjev do 1. listopada 2025. zajamčenom opskrbljivaču ili s njim povezanom društvu.

(3) Kupci iz kategorije poduzetništvo iz članka 3. stavka 2. ove Uredbe, isključujući kupce iz kategorije poduzetništvo iz članka 3. stavka 3. ove Uredbe, koji nemaju sklopljeni ugovor o opskrbi plinom za razdoblje do 31. ožujka 2026. mogu prijeći u zajamčenu opskrbu plinom sukladno uvjetima koji vrijede za zajamčenu opskrbu do 31. ožujka 2026.

(4) Zajamčeni opskrbljivač plinom ili s njime povezano društvo dužno je prodavati prirodni plin u razdoblju od 1. listopada 2024. do 31. ožujka 2026. za potrebe distributera plina u svrhu namirenja gubitaka za distribuciju plina u iznosu određenom cijenom nabavke plina sukladno važećoj metodologiji utvrđivanja iznosa tarifnih stavki za javnu uslugu opskrbe plinom i zajamčenu opskrbu, uvećano za prosječni trošak opskrbe plinom određen za sva distribucijska područja u iznosu od 0,0084 EUR/kWh.

(5) Cijena plina po kojoj je zajamčeni opskrbljivač plinom ili s njime povezano društvo dužan prodavati plin kupcima iz kategorije poduzetništvo iz članka 3. stavka 3. ove Uredbe, jednaka je cijeni plina za kućanstva koja koriste javnu uslugu opskrbe plinom na pojedinom distribucijskom području, u skladu s važećom odlukom Hrvatske energetske regulatorne agencije.

(6) Zajamčeni opskrbljivač plinom ili s njime povezano društvo ima pravo na nadoknadu sredstava u iznosu razlike između troška nabave plina za zajamčenu opskrbu za četvrti kvartal 2024. godine, odnosno za prvi, drugi, treći i četvrti kvartal 2025. godine te prvi kvartal 2026. godine, i cijene nabavke plina za javnu uslugu opskrbe plinom iz metodologije iz stavka 4. ovoga članka, sukladno zahtjevu za nadoknadu razlike.

(7) Po isteku svakog mjeseca, zahtjev za nadoknadu razlike iz stavka 8. ovoga članka zajamčeni opskrbljivač plinom ili s njime povezano društvo dostavlja Ministarstvu gospodarstva, kojem zahtjevu su dužni priložiti obračun.

(8) Operator distribucijskog sustava plina ima pravo na nadoknadu razlike u cijeni plina za gubitke za razdoblje od 1. travnja 2022. do početka primjene iznosa tarifnih stavki za distribuciju plina donesenih nakon 1. travnja 2024. Operator distribucijskog sustava plina ima pravo na nadoknadu razlike u cijeni plina za gubitke najkasnije do 30. rujna 2025.

(9) Iznos nadoknade razlike u cijeni plina za gubitke računa se na temelju razlike između ostvarene cijene plina za gubitke u pojedinom mjesecu tijekom razdoblja iz stavka 8. ovoga članka i nabavne cijene plina za gubitke uključene u važeće iznose tarifnih stavki za distribuciju plina za pojedinu godinu u razdoblju iz stavka 8. ovoga članka, pomnožene s ostvarenom količinom plina za gubitke u pojedinom mjesecu tijekom istog razdoblja ostvarenog troška nabave plina za gubitke.

(10) Zahtjev za izračun nadoknade troškova razlike iz stavka 8. ovoga članka operatori iz stavka 8. ovoga članka dostavljaju Hrvatskoj energetskoj regulatornoj agenciji do 30. studenoga 2025.

(11) Hrvatska energetska regulatorna agencija u postupku utvrđivanja iznosa nadoknade razlike iz stavka 9. ovoga članka tražit će od operatora iz stavka 8. ovoga članka sve potrebne dokaze i podatke na temelju kojih se može utvrditi nadoknada troškova razlike iz stavka 9. ovoga članka.

(12) Hrvatska energetska regulatorna agencija donosi odluku o iznosu nadoknade troškova razlike za svakog pojedinog operatora iz stavka 8. ovoga članka temeljem zahtjeva iz stavka 10. ovoga članka u roku od 30 dana od dana podnošenja urednog zahtjeva.

(13) Hrvatska energetska regulatorna agencija objavljuje odluku iz stavka 12. ovoga članka na svojim mrežnim stranicama, te ih dostavlja operatorima iz stavka 8. ovoga članka i Ministarstvu gospodarstva.

(14) Odluku iz stavka 12. ovoga članka izvršava Ministarstvo gospodarstva.

(15) Protiv odluke iz stavka 12. ovoga članka nije dopuštena žalba, ali se može pokrenuti upravni spor.

(16) Energetski subjekti i kupci toplinske energije koji kupuju plin za isporuku toplinske energije krajnjim kupcima na toplinskim sustavima, a koji su u vlasništvu jedinica lokalne samouprave, ne smatraju se kupcima iz kategorije poduzetništvo iz članka 3. stavka 3. ove Uredbe.

(17) Zajamčeni opskrbljivač plinom ili s njime povezano društvo dužno je, po isteku svakog mjeseca od dana stupanja na snagu ove Uredbe, Hrvatskoj energetskoj regulatornoj agenciji dostavljati izvješće o provedbi ove Uredbe.

(18) Uputa o postupanju energetskim subjektima u vezi s provedbom Uredbe o otklanjanju poremećaja na domaćem tržištu energije odgovarajuće se primjenjuje za cijelo razdoblje važenja ove Uredbe.«.

Članak 8.

Vlada Republike Hrvatske će odluku iz članka 4. ove Uredbe donijeti do 31. listopada 2025.

Članak 9.

Ova Uredba objavit će se u »Narodnim novinama«, a stupa na snagu 29. rujna 2025.

Klasa: 022-03/25-03/89
 Urbroj: 50301-05/31-25-2
 Zagreb, 16. rujna 2025.

Predsjednik
 mr. sc. Andrej Plenković, v. r.